**УДК: 347.6**

**ҚОРҒАНШЫЛАР МЕН ҚАМҚОРШЫЛАРДЫҢ ҚАЗАҚСТАН РЕСПУБЛИКАСЫНЫҢ ЗАҢНАМАСЫНА СӘЙКЕС ЖАУАПКЕРШІЛІГІ**

***Гүлдара Нұрахметқызы Hұрахметова***

*М.С. Нәрікбаев атындағы ҚАЗГЮУ Университетінің 1 курс магистранты, «Құқықтану» мамандығы, Нұр-Сұлтан қ., Қазақстан Республикасы; e-mail:* [*guldaro4ka@bk.ru*](mailto:guldaro4ka@bk.ru)

***Аннотация.*** Автор мақалада Қазақстан Республикасының заңнамасына сәйкес қорғаншылар мен қамқоршылардың жүзеге асыратын функцияларына негізделген жауапкершілігін, құқықтық реттелудің негізгі ережелерін айқындайды. Мемлекеттің қорғаншылық және қамқоршылық жөніндегі функцияларын жүзеге асыру қағидаларына сәйкес қорғаншылық және қамқоршылықтың мақсаты мен міндеттері жүзеге асырылады. Алайда аталған азаматтық құқықтық қатынас тәжірибе жүзінде айтарлықтай мәселелер туғызуда. Соның аясында қорғаншылар және қамқоршылардың жауапкершілігін көздейтін қоғамдық қатынастардың заң жүзінде дұрыс реттеуді жүзеге асыру механизмінің қажеттілігінің туындап отырғанына баса назар аудару қажет. Мәселен, қорғаншылар мен қамқоршылардың құзіреттері, жауапкершілігі тиісті реттелмегендігінің салдарынан әрекетке қабілетсіз немесе әрекет қабілеттілігі шектеулі кәмелетке толған адамдардың және кәмелетке толмаған адамдардың, оның ішінде жетім балалар, ата-анасының қамқорлығынсыз қалған балалар, қиын өмір жағдайындағы балалардың құқықтары шектеліп, тұрғын үй-жайынан айырылып қоғамның төменгі деңгейінде қалып жатқандығы мәлім. Жоғарыда қарастырылған тәжірибелік мәселе елімізге және сот жүйесіне тән болғандықтан, мәселе халықаралық және отандық деңгейде бүгінге дейін толық зерттелмеген, демек, бұл мақаланың **жаңалығының дәлелі.** Құқықтық реттеу аясында қорғаншылар және қамқоршылардың міндеттері, құзіреттері неліктен бекітілмеген? неге жауапкершілігі көзделмеген? - деген сұрақтар туындайды. Осы орайда, құқықтық нормаларын тиісінше қолданбауы және сақтамауы салдарынан қамқоршылыққа және қорғаншылыққа алынған тұлғаның заңмен берілген құқықтарының жүзеге асыра алмау салдары **өзекті мәселе болып табылады**.

**Жұмыстың пәні.** Қорғаншылар мен қамқоршылардың Қазақстан Республикасының тиісті заңнамасына сәйкес жауапкершілігі мен оның құқықтық негіздері болып табылады.

**Мақаланың методологиялық негіздері**. Құқықтық әдіс - зерттеу жұмысын өзге құқықтық қатынастармен өзара байланысын анықтауға, формальды-догматикалық әдіс - даму процесінде қалыптасатын және нақты құқықтық жүйелерде жүзеге асырылатын іргелі құқықтық ережелер жүйесі мен конструкцияларын түсінуге, анализ - бірнеше құрамдас бөліктерге бөліп олардың қарым-қатынасын жан-жақты қарауға ықпал етті.

***Түйін сөздер:*** Азаматтық құқықтық жауапкершілік, қорғаншы, қамқоршы, қорғаншылық және қамқоршылық органдары, әрекетке қабілетсіз, әрекет қабілеттілігі шектеулі, кәмелеттік жас, бала құқығы.

**ОТВЕТСТВЕННОСТЬ ОПЕКУНОВ И ПОПЕЧИТЕЛЕЙ В СООТВЕТСТВИИ С ЗАКОНОДАТЕЛЬСТВОМ РЕСПУБЛИКИ КАЗАХСТАН**

***Нурахметова Гульдара Нурахметкызы***

*Магистрант 1 курса Университета КАЗГЮУ им. М.С. Нарикбаева,*

*специальность «Юриспруденция», г. Нур-Султан, Республика Казахстан, e-mail:* [*guldaro4ka@bk.ru*](mailto:guldaro4ka@bk.ru)

***Аннотация.*** Автор в статье определяет ответственность, основанная на осуществлении функций опекунов и попечителя, основные правила правового регулирования в соответствии с законодательством Республики Казахстан. Согласно правил осуществления функций государства по опеке и попечительству определены цели и задачи опекунов и попечителей. Однако на практике указанные гражданские правовые отношения порождают большие проблемы. В этой связи, следует обратить внимание на необходимость регулирования законодательной основы, предусматривающую ответственность опекунов и попечителей. Например, поскольку полномочия, ответственность опекунов и попечителей не урегулированы соответствующим образом, существует проблема ограничения прав дееспособных или ограниченных в способностях совершеннолетних и тысяч несовершеннолетних людей, в том числе детей-сирот, детей, оставшихся без опеки родителей, детей с тяжелыми условиями жизни и оставшихся без жилья, которые остаются на низком уровне общества. Так как, выше рассмотренная практическая проблема присуще нашей стране и судебной системе, проблема на сегодняшний день не исследована полностью, что подразумевает **новизну данной статьи.** Возникает вопросы, почему на правовом поле не утверждены обязанности, полномочия опекунов и попечителей? Почему не предусмотрена ответственность? В связи с тем, что нормы права не применяются и не соблюдаются соответствующим образом, причины не осуществления прав лиц под опекой и попечительством, предоставленных законодательством остается **актуальной проблемой**.

**Предмет работы.** Ответственность опекунов и попечителей в соответствии с законодательством Республики Казахстан и его правовые основы.

**Методологические основы статьи.** Правовой метод способствовал выявлению взаимосвязи исследовательской работы с иными правоотношениями, формально - догматический метод - пониманию системы и конструкций фундаментальных правовых правил, формирующихся в процессе развития и реализуемых в конкретных правовых системах, анализ -всестороннему рассмотрению их отношений, разделив их на несколько составляющих.

***Ключевые слова:*** Гражданско-правовая ответственность, опекун, попечитель, органы опеки и попечительства, недееспособность, ограниченная дееспособность, совершеннолетие, права ребенка.

**RESPONSIBILITY OF GUARDIANS AND TRUSTEES IN ACCORDANCE WITH THE LEGISLATION OF THE REPUBLIC OF KAZAKHSTAN**

**Nurakhmetova Guldara Nurakhmetkyzy**

*1st year master's student of KazGUU named after M.S. Narikbayev, specialty «Jurisprudence», Nur-Sultan, Republic of Kazakhstan, e-mail: [guldaro4ka@bk.ru](mailto:guldaro4ka@bk.ru)*

**Abstract.** The author defines the responsibility based on the exercise of the functions of guardians and trustee, the basic rules of legal regulation in accordance with the legislation of the Republic of Kazakhstan. According to the rules for the exercise of the functions of the state for custody and guardianship, the goals and objectives of guardians and trustees are defined. However, in practice, these civil legal relations give rise to big problems. In this regard, it should be paid attention to the need to regulate the legal framework that provides for the responsibility of guardians and trustees. For example, since the powers and responsibilities of custodians and guardians are not properly regulated, there is a problem of restricting the rights of capable or disabled adults and thousands of minors, including orphans, children left without parental care, children with difficult living conditions and those left without housing, who remain at a low level of society. Since the above-mentioned practical problem is inherent in our country and the judicial system, the problem has not been fully investigated to date, which implies **the novelty of this article**. Questions arise as to why the duties and powers of guardians and trustees are not approved in the legal field. Why is there no liability? Due to the fact that the norms of law are not applied and observed accordingly, the reasons for not exercising the rights of persons under custody and guardianship granted by the legislation remain **an actual problem**.

**Subject of the work:** responsibility of guardians and trustees in accordance with the legislation of the Republic of Kazakhstan and its legal basis.

**Methodological foundations of the article.** The legal method contributed to the identification of the relationship of research work with other legal relations, the formal - dogmatic method - understanding of the system and structures of fundamental legal rules that are formed in the process of development and implemented in specific legal systems, the analysis - to a comprehensive review of their relations, dividing them into several components.

***Keywords:*** сivil liability, guardian, trustee, custody and guardianship authorities, legal capacity, incapacity, limited legal capacity, full age, child rights.

**Кіріспе.** Қорғаншылық және қамқоршылық функцияларын жүзеге асыратын тұлғалардың Қазақстан Республикасы Үкіметінің қаулысына негізделген құзіретін және туындайтын жауапкершілік тәртібін айқындау, теориялық және тәжірибелік мәселелерді талдау мақаланың негізгі мақсатыболып табылады.

Алға қойылған мақсаттың негізінде төмендегідейміндеттер орындалады: қорғаншылыққа және қамқоршылыққа алынушыларға қолданылуы тиіс қорғаншылық немесе қамқоршылық жөніндегі функциялардың жүзеге асырылу тәртібін және құқықтық салдарын зерттеу; қорғаншылық немесе қамқоршылық жөніндегі функцияларды жүзеге асыратын органның құзіретін айқындау; қорғаншылар мен қамқоршылардың азаматтық-құқықтық қатынастарды реттеудегі құзіретінің негізінде жауапкершілігін анықтау; мемлекеттің қорғаншылық және қамқоршылық функцияларын жүзеге асыру қағидаларын Қазақстан Республикасы заңнамасының шеңберінде қолданылуы мен Ресей Федерациясы заңнамасының шеңберінде қолданылуын салыстыру; аталмыш мәселеге байланысты қорғаншылар мен қамқоршылардың жауапкершілігін реттейтін азаматтық заңнамаға енгізілуі мүмкін тиімді өзгертулер мен толықтырулар ұсыну.

Қорғаншылық пен қамқоршылықты реттейтін заңнама көптеген жағдайда қазіргі заманғы қоғамдық қажеттіліктерді реттейтін заңнама талаптарына сай бола бермейді. Сонымен қатар жетім балалар немесе ата-ана қамқорлығынсыз қалған балалар, әрекет қабілеттілігі жоқ немесе әрекет қабілеттілігі шектеулі тұлғаларға арналған әдебиеттердің тізімі де шектеулі. Осы орайда, қоғамда жеке қатынастарды реттеуде орын алған мәселелерді шешу және олардың болдырмау жолдарын іздеу зерттеу жұмысын жүргізу қажеттілігін тудырып, мақаланың өзектілігін айқындайды.

Заң ғылымдарының докторы, профессор Ю.Г. Басин азаматтық құқықтық қағидаларының бірі - азаматтық-құқықтық қатынастар субъектілерінің құқықтық мәртебесінің теңдігі деген [1; 7 б.]. Азаматтық-құқықтық жауапкершіліктің негізгі мақсаты, азаматтық құқық субъектілерінің бұзылған құқықтарының жай-күйін қайта қалпына келтіру азаматтық-құқықтық қатынастағы субъектілерінің құқықтық мәртебесінің теңдігі қағидаты негізінде тиімді жолын орнату болып табылады. «Неке (ерлі-зайыптылық) және отбасы туралы» Қазақстан Республикасының кодексіне сәйкес қорғаншылыққа және қамқоршылыққа алынған адамдар, яғни жетім балалар, ата-анасының қамқорлығынсыз қалған балаларды күтіп-бағу, тәрбиелеу және оқыту мақсатында, әрекетке қабілетсіз немесе әрекетке қабілеті шектеулі кәмелетке толған адамдардың, психикалық аурудың салдарынан немесе ақыл-есінің кем тұлғалардың мүлiктiк және жеке мүлiктiк емес құқықтары мен мүдделерiн қорғау үшiн қорғаншылық немесе қамқоршылық белгiленедi делінген[[1]](#footnote-2). Осы орайда қорғаншылық және қамқоршылық органдары азаматтардың жеке және мүліктік құқықтары мен мүдделеріне қатысты кәмелетке толмағандарға білім беру, денсаулық сақтау, кәмелетке толған адамдарды әлеуметтік қорғау, тұрмыс жағдайларына зерттеу жүргізу сияқты функцияларын атқарады. Алайда қазіргі уақытта жергілікті атқарушы органдар мен қорғаншылық және қамқоршылық органдардың қорғаншылық және қамқоршылық жөніндегі қызметттерін үйлестіруі, өзара іс-қимылын ұйымдастыруы жетілдірілмеген. Нәтижесінде, жеке басы заңда қойылатын талаптарға сәйкес келмейтін азаматтарды қорғаншы немесе қамқоршы етіп тағайындалуы, қорғаншының іс-әрекеттерін қадағалауды жүзеге асырмау, өмірлік қиын жағдайда жүрген адамға қорғаншылықты немесе қамқоршылықты уақытылы белгілемеу және тағы да басқа жағдайлар орын алуда.

**Негізгі бөлігі.** Қазақстан Республикасының Азаматтық кодексінде белгілі бір құқықтық салдар бойынша жауапкершілікке қатысты азаматтың мүлiктiк жауапкершiлiгi (ҚР АК-нің 20-бабы) мен заңды тұлғаның жауапкершiлiгi (ҚР АК-нің 44-бабы) тарауларында реттелген, алайда қорғаншылар мен қамқоршыларға қатысты реттелуі тиіс заңнамаларда қорғаншылық және қамқоршылық органдардың құзіреті мен жауапкершілігін реттейтін заң нормалары жоқ. Қорғаншылардың (қамқоршылардың) өз міндеттерін тиісінше атқармауы негізінде қорғаншылыққа және қамқоршылыққа алынушылардың құқықтары мен заңды мүдделері шектеледі және қорғаншылардың (қамқоршылардың) жауапкершілік салдары туындайды. Қазіргі уақытта қорғаншылар мен қамқоршыларды жауапқа тарту мүмкін емес. Себебі отандық заңнамада қорғаншылар мен қамқоршылардың құзыреті айқындылмаған, тиісінше жауапкершіліктері де көзделмеген. Сондықтан қорғаншылар мен қамқоршыларды жауапқа тарту үшін ең алдымен құзыретін бекітетін заң нормаларын қабылдау қажет.

Мәселен, қорғаншылықтағы немесе қамқоршылықтағы кәмелетке толмаған баланың тұрғын үй-жайға меншік құқығын немесе тұрғын үй-жайды пайдалану құқығын «Неке (ерлі-зайыптылық) және отбасы туралы» Қазақстан Республикасы кодексіне сәйкес ата-аналар, қорғаншы (қамқоршы) және өзге де заңды өкiлдерi жүзеге асырады. Қазақстан Республикасының Азаматтық кодексінің 24-бабына сәйкес қорғаншылықтағы немесе қамқоршылықтағы адамдардың мүлкіне қатысты мәміле жасауына ата-аналары, қорғаншы (қамқоршы) және өзге де заңды өкiлдерi қорғаншылық немесе қамқоршылық жөніндегі функцияларды жүзеге асыратын органдардың алдын ала келісімімен ғана жүзеге асырады. Яғни, ата-аналар, қорғаншы (қамқоршы) және өзге де заңды өкiлдерi қорғаншылықтағы немесе қамқоршылықтағы адамдардың мүлкін қорғаншылық немесе қамқоршылық жөніндегі функцияларды жүзеге асыратын органдардың алдын ала келісімімен иеленеді, пайдаланады және оған билік етеді, оның ішінде тұрғын үй-жайларды сату, беру, жалға беру сияқты өзге де құқықтарын қорғаншылық немесе қамқоршылық жөніндегі функцияларды жүзеге асыратын органдардың алдын ала келісімімен ғана жүзеге асырады. Кәмелетке толмаған қорғаншы (қамқоршы) тағайындалған баланың тұрғын үйді өз бетінше басқаруға құқығы болмағандықтан болашақта тиесілі меншік құқығының тоқтатылуына әкеліп соққан жағдайлар орын алмас үшін заңнамамен тиісінше реттелуі тиіс.

Отбасылық құқықтың өзекті мәселелерін зерттейтін құқықтанушы Е.С. Чистохина «Правовое регулирование опеки и попечительства над несовершеннолетними детьми» мақаласында кәмелетке толмаған балаларға қорғаншылық пен қамқоршылықты құқықтық реттеу мәселесіне қатысты келесіні баяндайды. Қорғаншының (қамқоршының) қандай да бір жолмен қорғаншылыққа (қамқоршылыққа) алынушылардың мүліктік құқықтарына ықпал ететін мәміле жасағанда, оның меншігінен бас тартуға, мүлкін бөлуге, одан үлесті бөліп алуға, мүлкін сыйға тартуға, оны тапсыру немесе айырбастауға әкеп соқтыратын мәмілелерді тек қорғаншылық және қамқоршылық органдарының мәмiле жасауға келiсiмi қажет. Қорғаншылыққа (қамқоршылыққа) алынушының мүлкіне қатысты қандайда бір іс-әрекеттерді қорғаншы немесе қамқоршы қорғаншылық және қамқоршылық органының алдын ала рұқсатымен ғана жасауға құқылы [2; 7 б.]. Себебі қорғаншылық және қамқоршылық органының келісімінсіз қорғаншылық немесе қамқоршылық белгіленген адамдардың меншігіндегі мүлкімен жасалған мәміле заңсыз болып табылады. Бұл Қазақстан Республикасының Азаматтық кодексiнің 157-1-бабының 4-тармағына сәйкес сот мәмiленiң жарамсыздығын тудырған әрекеттердi жасауға кiнәлi тараптан екiншi тараптың пайдасына мәмiленi жарамсыз деп тануға байланысты оған келтірілген залалды өндiрiп алу мүмкін. Аталған заң нормасына сүйену заңсыз жасалған әрекеттер мен аталған органның келісімінсіз жүргізілген мәмілелердің салдары әрекетке қабілетсіз немесе әрекет қабілеті шектеулі кәмелетке толған адамдардың және кәмелетке толмаған адамдардың панасыз немесе мүліксіз қалу қаупін азайтудың бірден бір шешімі.

Қорғаншылыққа (қамқоршылыққа) алынушыларға қатысты жасалған жеке мүліктік емес немесе мүліктік құқықтарын реттейтін кез келген әрекет немесе әрекетсіздіктерді теріс салдар ретінде қарастырған жағдайда, заңнамада қорғаншылар мен қамқоршылардың жауапкершілігі көзделмеуі салдарынан сот тәжірибесінде аталған мәселе бойынша олқылықтарға жол берілген. Сот тәжірибесінде әрекетке қабілетсіз адамдарға келтірілген зиян үшін жауапкершілікке психиатриялық және психоневрологиялық мекемелер және тағы сол сияқты өзге субъектілер тартылып жатады. Оның негізгі себептерінің бірі жауапкершілікті көздейтін нормалардың болмауы, қорғаншы немесе қамқоршы органдардың дұрыс күйде қадағалауды орнатпауы. Соның салдарынан тұрғын үй-жайсыз қалған, әсіресе әрекетке қабілетсіз немесе әрекет қабілеті шектеулі кәмелетке толған адамдар және кәмелетке толмаған адамдар, оның ішінде жетім балалар, ата-анасының қамқорлығынсыз қалған балалар, қиын өмір жағдайындағы балалар зардап шегеді.

Қамқоршы қорғаншылық немесе қамқоршылық жөніндегі функцияларды жүзеге асыратын органның келісімінсіз кәмелетке толмаған бала атындағы пәтердің 1/6 үлесін иеліктен шығаруға рұқсат беру туралы талап арызбен сотқа жүгінеді. Орын алған дау және оның заңды күшіне енген сот шешімі қорғаншылық немесе қамқоршылық жөніндегі функцияларды жүзеге асыратын органның өкілеттілігін шектеп, қарама-қайшы талдау негізінде шығарылған.

Іс материалдарына сәйкес үш бөлмелі пәтердің 1/3 бөлігі кәмелетке толмаған баланың ағасына *(бұдан әрі - В)*, 1/2 бөлігі қамқоршыға *(бұдан әрі - С)*, 1/6 бөлігі кәмелетке толмаған балаға *(бұдан әрі - А)* тиесілі. «Неке (ерлі - зайыптылық) және отбасы туралы» Қазақстан Республикасы кодексінің 128-бабының 2-тармағына сәйкес қорғаншылық немесе қамқоршылық жөніндегі функцияларды жүзеге асыратын органның келісімінсіз мәмілелерді жасасуға, ал қамқоршы оларды жасасуға келісім беруге құқылы емес. С тұрғылықты жеріндегі ауданның Білім бөлімі мемлекеттік мекемесіне А-ның меншігіндегі жылжымайтын мүліктің 1/6 үлесін иеліктен шығаруға келісім беру туралы өтінішпен жүгінді. Алайда Білім бөлімі «Бала құқықтары туралы» Қазақстан Республикасы заңының 14-1-бабының 1-тармағына негізделе, баланың заңды өкілдері жетім балалардың, ата-анасының қамқорлығынсыз қалған балалардың тұрғын үйінің сақталуын қамтамасыз ететінін алға тарта отырып, С-ның өтінішін қабылдаудан бас тартты. Себебі Қазақстан Республикасы Үкіметінің 2013 жылғы 29 қарашадағы № 1271 қаулысына сәйкес жетім балалардың, ата-анасының қамқорлығынсыз қалған балалардың тұрғын үйін сақтауға байланысты тұрғын үйдің 1/6 үлесіне тыйым салынған. С Білім бөлімінің шешімімен келіспей сотқа талап арызбен жүгінеді. Сот ұсынылған дәлелдемелерді негізге алып, С-тің талап арызын қанағаттандыруға жатады деген қорытындыға келеді.

Сот шешімде келесі заң нормаларын басшылыққа алады. Қазақстан Республикасы Үкіметінің 2013 жылғы 29 қарашадағы № 1271 қаулысымен бекітілген жетім балалардың, ата-анасының қамқорлығынсыз қалған балалардың тұрғын үйін сақтау қағидасына сәйкес он төрт жасқа толмаған балалардың тұрғын үйін иеліктен шығаруға, оның ішінде айырбастау немесе сыйға тарту бойынша мәмілелер жасауға немесе олардың атынан тұрғын үйді өтеусіз пайдалануға тапсыру немесе кепілге қою бойынша мәмілелер, заң жүзінде, өсиет бойынша оларға тиесілі мұрагерлік құқықтардан бас тартуына, олардың тұрғын үйін бөлуге немесе одан үлес бөліп алуға әкеп соқтыратын мәмілелер жасасуға жол берілмейтінің негізге ала отырып, А-ның 14 жастан асқандығын алға тартты[[2]](#footnote-3). Қазақстан Республикасы Азаматтық кодексінің 22-бабы 1-тармағына сәйкес он төрт жастан он сегіз жасқа дейінгі кәмелетке толмағандар мәмілелерді олардың заңды өкілдерінің келісімімен жасайтынына негізделіп, С-нің әрекеті заңға қайшы емес екендігін алға тартты. Қазақстан Республикасы Азаматтық кодексінің 8-бабына сәйкес талап қоюшының әрекеттерінен жосықсыз әрекеттердің жоқтығын негізге ала отырып сот талап қою арызын қанағаттандырды[[3]](#footnote-4). Жоғарыда баяндалған соттың шешіміндегі Қазақстан Республикасы Азаматтық кодексінің 22-бабын басшылыққа алуы орынсыз. Себебі аталған мәселеде Қазақстан Республикасы Азаматтық кодексінің 24-бабындағы заң нормаларын басшылыққа алу тиіс, яғни заң құжаттарында кәмелетке толмағандардың мәмiле жасауына және кәмелетке толмағандар үшiн мәмiле жасауға қорғаншылық және қамқоршылық органының алдын ала келiсiмiнсіз шығарылуына байланысты сот шешімі заңсыз болып табылады.

Отандық-ғылыми тұрғыда аталған тақырып бойынша зерттеулер жүргізілмегенімен, Ресей Федерациясында бұл мәселені бір жүйеге келтіру бойынша нақты қадамдар жасалып жатыр. Ресей Федерациясында автор М.В. Еловтың 2016 жылы жарық көрген «Ответственность опекунов и попечителей в российском гражданском и семейном праве» мақаласындағы қорғаншылар мен қамқоршылардың жауапкершілігі мәселесі төмендегідей талданды. Қорғаншыны (қамқоршыны) бақылайтын және бұл ретте қадағалау функциясын орындайтын қорғаншылық немесе қамқоршылық жөніндегі функцияларды жүзеге асыратын орган қорғаншыдан (қамқоршыдан) келтірілген залалдың екі түрін: шартты бұзуға байланысты және міндеттемелерді орындамауға немесе тиісінше орындамауға байланысты өтеуді талап етуге құқығы бар. Бұл органдарға өте маңызды міндеттер жүктелген, дегенмен қорғаншылар мен қамқоршылардың «Қорғаншылық және қамқоршылық туралы» Федералды заңның нормаларын орындамауы қорғаншылық және қамқоршылық органдарының алдындағы жауапкершілік дәрежесінің төмендігін анықтайды [3; 4 б.]. Тәжірибеде қорғаншылар мен қамқоршылар өз құзіреттерін тиісінше орындамағанымен автор Ресей Федерациясының заңнамасында қорғаншылар мен қамқоршылардың жауапкершілігін көздейтін заң нормаларының жүйелі түрде жазылғандығын атап көрсетті.

Салыстырмалы талдау ретінде Қазақстан Республикасындағы қорғаншылар мен қамқоршылардың жүзеге асыратын функцияларын Ресей Федерациясының «Қорғаншылық және қамқоршылық туралы» Федералдық заңымен салыстыру ұсынылады. Ресей Федерациясының «Қорғаншылық және қамқоршылық туралы» Федералдық заңының 5-тарауы толықтай қорғаншылардың, қамқоршылардың және қорғаншылық және қамқоршылық органдардың жауапкершілігіне арналған. Аталған заңның 26-бабына сәйкес қамқоршылар қамқорлыққа алынушылардың атынан жасалған мәмілелер бойынша, қамқорлыққа алынушының жеке басына немесе мүлкіне келтірілген зиян үшін азаматтық заңнамада белгіленген тәртіпте жауапты болады Қорғаншы немесе қамқоршы қамқорлыққа алынушының мүлкін қорғау және қамқорлыққа алынушының мүлкін басқару жөніндегі міндеттерді тиісінше орындамағаны (бүлінген, мүлікті тиісінше сақтамау, мүлікті мақсатына сай жұмсамау, қамқорлыққа алынушының мүлкі құнының төмендеуіне әкеп соққан іс-әрекеттер жасау және басқалар) анықталған кезде қорғаншы және қамқоршы орган бұл туралы акт жасауға және қорғаншыға немесе қамқоршыға қамқорлыққа алынушыға келтірілген залалдың орнын толтыру туралы талап қоюға міндетті.

Сондай-ақ Ресей Федерациясының «Қорғаншылық және қамқоршылық туралы» Федералдық заңында белгіленген тәртіппен қорғаншылар мен қамқоршылар өз әрекеттері немесе әрекетсіздігі үшін қылмыстық жауапкершілікке, әкімшілік жауапкершілікке тартылады делінген[[4]](#footnote-5). Сонымен қатар осы заңның 28-бабына сәйкес қорғаншы және қамқоршы органдардың, не осы органдардың лауазымды адамдарының заңсыз іс-әрекеттерінің немесе әрекетсіздігінің салдарынан, оның ішінде қорғаншы және қамқоршы органның заңдарға сәйкес келмейтін акт шығаруы нәтижесінде қамқорлыққа алынушыға келтірілген зиян азаматтық заңдарда көзделген тәртіппен өтелуге жатады деген жауапкершілік көздері көрсетілген[[5]](#footnote-6).

Қазақстан Республикасының заңнамасына сәйкес талдайтын болсақ, «Мемлекеттің қорғаншылық және қамқоршылық жөніндегі функцияларын жүзеге асыру қағидаларын бекіту туралы» Қазақстан Республикасы Үкіметінің 2012 жылғы 30 наурыздағы № 382 қаулысында қорғаншының (қамқоршының) жауапкершілігін көздейтіндей қағидалары көрсетілмеген. Тиісінше, жалпы ережелер мен жүзеге асырылатын функциялардың тәртібімен шектелген[[6]](#footnote-7). Сонымен қатар қосымша ретінде қорғаншының (қамқоршының) есеп үлгісі ұсынылған. Ресей Федерациясының заңнамасында қорғаншының немесе қамқоршының есебін бөлек бап ретінде бөліп қарастырған, алайда Мемлекеттің қорғаншылық және қамқоршылық жөніндегі функцияларын жүзеге асыру қағидаларында қорғаншының немесе қамқоршының есебі қосымша ретінде ғана ұсынылған. Ал бұл сот практикасында нақты бапқа сілтеме жасау кезінде теріс салдарын немесе қиыншылықтарын алып келуі мүмкін.

Ресей Федерациясының ғалымдары Ресей Федерациясының «Қорғаншылық және қамқоршылық туралы» Федералдық заңды жетілдіру және практикада қолдану мақсатында қолданыстағы заңнама олқылықтарын шешу жолдарын ұсынады. Осы тұрғыда қорғаншылар мен қамқоршылардың жауапкершілігі мәселесіне қатысты көзқарасын Ресей Федерациясының заң ғылымдарының кандидаты А.Е. Тарасова өзінің «Правосубъектность граждан. Особенности правосубъектности несовершеннолетних, их проявления в гражданских правоотношениях» еңбегінде ашып көрсеткен. Ол азаматтық құқықтың кәмелетке толмаған субъектілерінің құқықтық мүмкіндіктерін іске асыру тетігі нақты болуы тиіс деген тұжырымдама жасады. Осыған орай, Ресей Федерациясының заң нормаларында екі жақты түсіндірулердің және өзге де заң нормаларымен қарама-қайшылық орын алмас үшін, қорғаншылық және қамқоршылық органдары кәмелетке толмағандарға қатысты мәмілелерді жасасу мәселесіне аса көңіл бөліп, қорғаншылық немесе қамқоршылық белгіленбеген кәмелетке толмаған азаматтармен қарым-қатынасты реттеуге қатысты «Қорғаншылық және қамқоршылық туралы» Федералды заңның өзін нақтылау қажет екендігін атап өтті. Ресей Федерациясының Азаматтық кодексінің 37-бабы және «Қорғаншылық және қамқоршылық туралы» Федералды заңында ата-анасының қамқорлығындағы кәмелетке толмағандарға қатысты мәмілелерге аталған заңның 18-23-баптарының заң нормалары қолдануы мүмкін. Мысалы, заңның 18-бабының 5-тармағына сәйкес баланың мүлкін басқаруға қатысты ата-аналардың осы мүліктің есебінен өздері үшін пайда алуына қатысты қолдану тәжірибеде даулы болып табылады. Осының бірден бір себебі қорғаншылық және қамқоршылық органдарының жауапкершілігі туралы ережелерінің «Қорғаншылық және қамқоршылық туралы» Федералды заңның қамқоршылыққа алынған адамдардың мүліктің құқықтық режимі тарауында (4-тарау) көрініс таппауы болып табылады [4; 86 б.]. Сондықтан қорғаншылар мен қамқоршыларға қатысты жауапкершілік заңда тікелей көрсетілмегендіктен іс жүзінде де қолданылмауы мүмкін.

Аталған азаматтардың құқықтарын қорғау саласындағы проблемаларының келесі шешу жолдарын ұсынды. Біріншіден, бірыңғай қаржыландырумен қамтамасыз етілген, бір федералды атқарушы орган басқаратын және бақылайтын бірыңғай федералды (аймақтық емес) қорғаншылық немесе қамқоршылық жөніндегі функцияларды жүзеге асыратын органның жүйесін құру. Екіншіден, азаматтық, отбасылық және тұрғын үй заңнамасының актілерінде кәмелетке толмағандардың, әрекетке қабілетсіз, әрекет қабілеті шектеулі адамдардың құқықтарын іске асырудың келісілген тетігін белгілеу. Ең алдымен, Ресей Федерациясының Азаматтық кодексінің 37-бабының ережелерін тұрақтандыру, азаматтардың ерекше санаттарының құқықтарын іске асыру мен қорғауға әмбебап тәсілді бекіту, аталған адамдардың құқықтарын қамтамасыз етуге арнайы бағытталған нормаларды сақтамаудың бірдей құқықтық салдарын айқындау.

**Қорытынды.** Аталмыш мәселеге байланысты қорғаншылар мен қамқоршылардың жауапкершілігін реттейтін заңнамаға енгізілуі мүмкін келесідей тиімді өзгертулер мен толықтырулар ұсынылады.

Қорғаншылар мен қамқоршылардың жауапкершілігін реттейтін азаматтық заңнамаға қорғаншылық және қамқоршылық органдарының негізгі міндеттерінің біріне жататын, атап айтқанда, әрекетке қабілетсіз немесе әрекет қабілеті шектеулі кәмелетке толған адамдардың, кәмелетке толмаған адамдардың, оның ішінде жетім балалар, ата-анасының қамқорлығынсыз қалған балалар, қиын өмір жағдайындағы балалардың құқықтары мен заңды мүдделерін және қорғаншылар мен қамқоршылардың құзіреттері мен жауапкершілігін көздейтін талаптарына қатысты заңнамаға өзгертулер мен толықтыруларды енгізуді қажет етеді. Оны төмендегідей ұсыныстардан көруге болады.

Оның ішінде, Қазақстан Республикасының Азаматтық кодексiнің 24-бабына өзгертулер мен толықтырулар енгізу қажет. Зерттеулер нәтижесі бойынша ұсыныстарын редакциямен көрсететін болсақ, келесідей көрінісін табады. «Қазақстан Республикасының Азаматтық кодексiнің 24-бабы. Қорғаншылық және қамқоршылық органдарының кәмелетке толмағандардың мәмiле жасауына және кәмелетке толмағандар үшiн мәмiле жасауға келiсiмi мен құзіреті. Заң құжаттарында кәмелетке толмағандардың мәмiле жасауына және кәмелетке толмағандар үшiн мәмiле жасауға қорғаншылық және қамқоршылық органының алдын ала келiсiмi талап етiлетiн жағдайлар мен олардың тікелей жауапкершілігімен белгiленуi мүмкiн».

«Қазақстан Республикасындағы баланың құқықтары туралы» Қазақстан Республикасының заңының баланың мүліктік құқықтары, соның ішінде тұрғын үйге құқығы, жетім балалардың, ата-анасының қамқорлығынсыз қалған балалардың тұрғын үйін сақтауды қамтамасыз ету бойынша нормаларының жергілікті атқарушы органдарымен сақталмауы салдары бойынша жауапкершілік ретін бекіту қажет.

«Неке (ерлі-зайыптылық) және отбасы туралы» Қазақстан Республикасының кодексінің қорғаншылықты немесе қамқоршылықты белгілеу тәртібі мен құқықтық жағдайына арналған тарауларына қорғаншылардың немесе қамқоршылардың өз міндеттерін тиісті түрде атқаруы барысын нақтылауға қатысты өзгертулер мен толықтырулар қажет. Яғни, мемлекеттің қорғаншылық және қамқоршылық жөніндегі функцияларын жүзеге асыру қағидаларында мемлекеттің қорғаншылық және қамқоршылық жөніндегі функцияларын жүзеге асыру тәртібі, жалпы ережелерімен ғана шектеліп қоймай олардың құзіреттерін толықтырып, жауапкершілігін көздейтін бөлімдерді көрсету нақты ұсыныс ретінде ұсынылады.

Қорғаншылық және қамқоршылық органдарының әрекетке қабілетсіз немесе әрекет қабілеті шектеулі кәмелетке толған адамдардың және кәмелетке толмаған адамдардың, оның ішінде жетім балалар, ата-анасының қамқорлығынсыз қалған балалар, қиын өмір жағдайындағы балалардың құқықтары шектеліп, үй-жайынан айырылып қоғамның төменгі деңгейінде қалып жатқан адамдарына тиесілі тұрғын үй-жайларын анықтау, осы үй-жайларды есепке алу және пайдалану жөніндегі қызметіне қатаң ведомстволық бақылау орнату қажет. Яғни, осы салада ведомстволық бақылауды біркелкі қадағалайтын прокурорлық қадағалауды күшейту ұсынылады.

*Қазақтан Республикасының заңды мәртебесін егеменді мемлекет ретінде ресімдеген 1991 жылы қол жеткізген, тарихи факт болып қалыптасқан «Қазақстан Республикасының мемлекеттік тәуелсіздігі туралы» ҚР Конституциялық Заңының қабылдануымен ұштасады. Егемендігіміздің отыз жылдығын мемлекет басшысы, ең алдымен, «Азаматтардың әл-ауқатын қамтамасыз етуге бағытталған тиімді реформаларды қабылдау» - қажет екендігін атап өтті. Осы тұрғыда мақала тақырыбына сәйкес, қорғаншылық пен қамқоршылықты реттейтін заңнаманы қазіргі заманғы қоғамдық қажеттіліктерді реттейтін заңнама талаптарына енгізілуі мүмкін нормаларын қабылдау болып табылады.*

**ӘДЕБИЕТ**

1. Гражданское право. Том 1. Учебник для вузов. Отв. Ред.: М.К. Сулейменов, Ю.Г. Басин. Алматы, 2000. - 312 с.
2. Чистохина Е.С. Правовое регулирование опеки и попечительства над несовершеннолетними детьми // Вестник КАСУ. - 2005. - №3. 1 - 11 с. // <http://www.vestnik-kafu.info/journal/3/74/>
3. Елов М.В. Ответственность опекунов и попечителей в российском гражданском и семейном праве // Гражданское право. - 2012. - № 1. 1 - 5 с.
4. Тарасова А.Е. Правосубъектность граждан. Особенности правосубъектности несовершеннолетних, их проявления в гражданских правоотношениях. - М.: Волтерс Клувер, 2008. - 320 с.

**REFERENCES**

1. Grazhdanskoe pravo. Tom 1. Uchebnik dlya vuzov. Otv. Red.: M.K. Sulejmenov, YU.G. Basin. Almaty, 2000. - 312 s.
2. Chistohina E.S. Pravovoe regulirovanie opeki i popechitel'stva nad nesovershennoletnimi det'mi // Vestnik KASU. - 2005. - №3. 1 - 11 s. // <http://www.vestnik-kafu.info/journal/3/74/>
3. Elov M.V. Otvetstvennost' opekunov i popechitelei v rossijskom grazhdanskom i semeinom prave // Grazhdanskoe pravo. - 2012. - № 1. 1 - 5 s.
4. Tarasova A.E. Pravosub"ektnost' grazhdan. Osobennosti pravosub"ektnosti nesovershennoletnih, ih proyavleniya v grazhdanskih pravootnosheniyah. - M.: Volters Kluver, 2008. - 320 s.

1. Неке (ерлі-зайыптылық) және отбасы туралы Қазақстан Республикасының 2011 жылғы 26 желтоқсандағы № 518-ІV Кодексі. [Электрондық ресурс]// Қазақстан Республикасы нормативтік құқықтық актілерінің ақпараттық-құқықтық жүйесі «Әділет». URL: <http://adilet.zan.kz/kaz/docs/K1100000518> [↑](#footnote-ref-2)
2. Қазақстан Республикасы Үкіметінің «Жетім балалардың, ата-анасының қамқорлығынсыз қалған балалардың тұрғын үйін сақтау қағидаларын бекіту туралы» 2013 жылғы 29 қарашадағы № 1271 Қаулысы. [Электрондық ресурс]// Қазақстан Республикасы нормативтік құқықтық актілерінің ақпараттық-құқықтық жүйесі «Әділет». URL: <http://adilet.zan.kz/kaz/docs/P1300001271> [↑](#footnote-ref-3)
3. Решение первой инстанции (окончательное) по делу № 3597-19-00-2/831 специализированного межрайонного суда по делам несовершеннолетних Карагандинской области от 13 января 2020 года. - https://bestprofi.kz/ [↑](#footnote-ref-4)
4. Федеральный закон «Об опеке и попечительстве» от 24.04.2008 N 48-Российской Федерации (последняя редакция), принят Государственной Думой от 11 апреля 2008 года, одобрен Советом Федерации от 16 апреля 2008 года. - Российская газета. - Федеральный выпуск № 0(4651) от 30 апреля 2008 года. [↑](#footnote-ref-5)
5. Федеральный закон «Об опеке и попечительстве» от 24.04.2008 N 48-Российской Федерации (последняя редакция), принят Государственной Думой от 11 апреля 2008 года, одобрен Советом Федерации от 16 апреля 2008 года. - Российская газета. - Федеральный выпуск № 0(4651) от 30 апреля 2008 года. [↑](#footnote-ref-6)
6. Қазақстан Республикасы Үкіметінің «Мемлекеттік қорғаншылық және қамқоршылық жөніндегі функцияларын жүзеге асыру қағидаларын бекіту туралы» 2012 жылғы 30 наурыздағы № 382 Қаулысы. [Электрондық ресурс]// Қазақстан Республикасы нормативтік құқықтық актілерінің ақпараттық-құқықтық жүйесі «Әділет». URL: <http://adilet.zan.kz/kaz/docs/P1200000382> [↑](#footnote-ref-7)